CELEX: 32019D2137
Language: fi
Date: 2019-12-05 00:00:00
Title: Neuvoston päätös (EU) 2019/2137, annettu 5 päivänä joulukuuta 2019, sen toteamisesta, että Romania ei ole toteuttanut 14 päivänä kesäkuuta 2019 annetun neuvoston suosituksen mukaisia tuloksellisia toimia

13.12.2019   
               
               
                  FI
               
               
                  Euroopan unionin virallinen lehti
               
               
                  L 324/5
               
            
         NEUVOSTON PÄÄTÖS (EU) 2019/2137,
         annettu 5 päivänä joulukuuta 2019,
         sen toteamisesta, että Romania ei ole toteuttanut 14 päivänä kesäkuuta 2019 annetun neuvoston suosituksen mukaisia tuloksellisia toimia
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97 (1) ja erityisesti sen 10 artiklan 2 kohdan neljännen alakohdan,
         ottaa huomioon Euroopan komission suosituksen,
         sekä katsoo seuraavaa:
         
                     (1)
                  
                  
                     Neuvosto totesi perussopimuksen 121 artiklan 4 kohdan mukaisesti kesäkuussa 2017 ja kesäkuussa 2018, että Romanian oli havaittu vuosina 2016 ja 2017 poikenneen merkittävästi julkisen talouden keskipitkän aikavälin tavoitteesta tai siihen tähtäävästä sopeutusurasta. Kyseisten havaittujen merkittävien poikkeamien johdosta neuvosto antoi 16 päivänä kesäkuuta 2017 (2) ja 22 päivänä kesäkuuta 2018 (3) suositukset, joissa suositettiin, että Romania toteuttaa tarvittavat toimenpiteet kyseisiin poikkeamiin puuttumiseksi. Neuvosto totesi sittemmin, että Romania ei ollut toteuttanut tuloksellisia toimia kyseisten suositusten johdosta, ja antoi 5 päivänä joulukuuta 2017 (4) ja 4 päivänä joulukuuta 2018 (5) tarkistetut suositukset. Sittemmin neuvosto totesi, että Romania ei ollut toteuttanut tuloksellisia toimia kyseisten tarkistettujen suositusten johdosta.
                  
               
                     (2)
                  
                  
                     Neuvosto totesi 14 päivänä kesäkuuta 2019, että Romaniassa oli vuonna 2018 jälleen havaittu merkittävä poikkeama julkisen talouden keskipitkän aikavälin tavoitteeseen tähtäävältä sopeutusuralta. Tämän perusteella neuvosto antoi Romanialle suosituksen (6), jossa suositettiin, että Romania toteuttaa tarvittavat toimenpiteet sen varmistamiseksi, että nettomääräisten julkisten perusmenojen (7) nimelliskasvu on enintään 4,5 prosenttia vuonna 2019 ja enintään 5,1 prosenttia vuonna 2020, mikä vastaa vuoden 2019 osalta 1,0 prosentin ja vuoden 2020 osalta 0,75 prosentin vuotuista rakenteellista sopeutusta suhteessa bruttokansantuotteeseen (BKT). Neuvosto suositti Romanialle myös, että se käyttää mahdolliset satunnaistulot alijäämän supistamiseen ja että julkisen talouden rakenteellisen rahoitusaseman pysyvä paraneminen olisi varmistettava julkisen talouden vakauttamistoimenpiteillä kasvua edistävällä tavalla. Neuvosto vahvisti, että Romanian on viimeistään 15 päivänä lokakuuta 2019 raportoitava toimista, jotka se on toteuttanut 14 päivänä kesäkuuta 2019 annetun suosituksen pohjalta.
                  
               
                     (3)
                  
                  
                     Komissio teki 25 päivänä syyskuuta 2019 tehostettuun valvontaan kuuluvan valvontakäynnin Romaniaan paikan päällä tapahtuvaa valvontaa varten asetuksen (EY) N:o 1466/97 –11 artiklan 2 kohdan nojalla. Komissio toimitti alustavat havaintonsa Romanian viranomaisille kommentteja varten ja raportoi havainnoistaan tämän jälkeen neuvostolle 20 päivänä marraskuuta 2019. Kyseiset havainnot julkistettiin. Komission kertomuksessa todetaan, että Romanian viranomaiset suunnittelevat toteuttavansa rakenteellista sopeutusta vasta vuodesta 2022 eivätkä näin ollen aio noudattaa 14 päivänä kesäkuuta 2019 annettua neuvoston suositusta.
                  
               
                     (4)
                  
                  
                     Romanian viranomaiset toimittivat 15 päivänä lokakuuta 2019 kertomuksen toimista, jotka on toteutettu 14 päivänä kesäkuuta 2019 annetun neuvoston suosituksen johdosta. Kertomukseen ei sisälly yksittäisten talousarvioryhmien kattavaa ennustetta eikä kunkin mainitun toimenpiteen talousarviovaikutusta. Tämän vuoksi kertomus ei vastaa neuvoston suosittamia raportointivaatimuksia. Romanian viranomaiset toistivat kertomuksessa, että niiden vuoden 2019 tavoite on edelleen 2,8 prosentin nimellinen alijäämä suhteessa BKT:hen, mikä on sama tavoite kuin vuoden 2019 lähentymisohjelmassa. Jos tämä tavoitteena oleva nimellinen alijäämä saavutetaan, se edustaisi vain marginaalista vähennystä julkisen talouden alijäämässä verrattuna vuoteen 2018, vaikka talous kasvaa Romaniassa nopeasti. Vuonna 2020 Romanian viranomaisten tavoitteena on saavuttaa 2,9 prosentin nimellinen alijäämä suhteessa BKT:hen, mikä on suurempi kuin vuoden 2019 lähentymisohjelmassa asetettu tavoite eli 2,7 prosenttia suhteessa BKT:hen. Kaiken kaikkiaan raportoitujen toimenpiteiden vaikutus julkiseen talouteen jää 14 päivänä kesäkuuta 2019 annetussa neuvoston suosituksessa esitetystä vaatimuksesta.
                  
               
                     (5)
                  
                  
                     Komission syksyn 2019 talousennusteen perusteella nettomääräisten julkisten perusmenojen kasvun arvioidaan vuonna 2019 olevan 12,8 prosenttia, mikä on selvästi suurempi kuin suositettu 4,5 prosentin kasvu (poikkeama on 2,5 % suhteessa BKT:hen). Rakenteellisen rahoitusaseman odotetaan heikkenevän 0,8 prosenttia suhteessa BKT:hen, kun suositettu parannus olisi 1,0 prosenttia suhteessa BKT:hen (poikkeama on 1,8 % suhteessa BKT:hen). Näin ollen molemmat arviointiperusteet viittaavat siihen, että suositetusta sopeutuksesta poiketaan. Yleisarvio vahvistaa, että suositetusta sopeutuksesta poiketaan vuonna 2019.
                  
               
                     (6)
                  
                  
                     Komission syksyn 2019 talousennusteen perusteella nettomääräisten julkisten perusmenojen kasvun vuonna 2020 arvioidaan olevan 11,1 prosenttia eli se on selvästi suurempi kuin suositettu 5,1 prosentin kasvu (poikkeama on 1,8 % suhteessa BKT:hen). Rakenteellisen rahoitusaseman odotetaan heikkenevän 0,8 prosenttia suhteessa BKT:hen, kun suositus on 0,75 prosentin parannus suhteessa BKT:hen (poikkeama on 1,6 % suhteessa BKT:hen). Näin ollen molemmat arviointiperusteet viittaavat siihen, että vaarana on vastaavan suuruinen poikkeama edellytetystä sopeutuksesta. Kokonaisarvio vahvistaa, että suositetusta sopeutuksesta poiketaan vuonna 2020.
                  
               
                     (7)
                  
                  
                     Lisäksi komission syksyn 2019 talousennusteen mukaan julkisen talouden alijäämän odotetaan olevan 3,6 prosenttia vuonna 2019 ja 4,4 prosenttia vuonna 2020, mikä ylittää perussopimuksen mukaisen 3 prosentin viitearvon suhteessa BKT:hen.
                  
               
                     (8)
                  
                  
                     Edellä esitetyt havainnot johtavat päätelmään, että Romanian toimet neuvoston 14 päivänä kesäkuuta 2019 antaman suosituksen johdosta ovat olleet riittämättömiä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Romania ei ole toteuttanut tuloksellisia toimia 14 päivänä kesäkuuta 2019 annetun neuvoston suosituksen johdosta.
         
         
            2 artikla
            Tämä päätös on osoitettu Romanialle.
         
         
            Tehty Brysselissä 5 päivänä joulukuuta 2019.
            
               
                  Neuvoston puolesta
               
               
                  Puheenjohtaja
               
               M. LINTILÄ
            
         
         
            (1)  EYVL L 209, 2.8.1997, s. 1.
         
            (2)  Neuvoston suositus, annettu 16 päivänä kesäkuuta 2017, julkisen talouden keskipitkän aikavälin tavoitteeseen tähtäävältä sopeuttamisuralta havaitun merkittävän poikkeaman korjaamiseksi Romaniassa (EUVL C 216, 6.7.2017, s. 1).
         
            (3)  Neuvoston suositus, annettu 22 päivänä kesäkuuta 2018, julkisen talouden keskipitkän aikavälin tavoitteeseen tähtäävältä sopeutusuralta havaitun merkittävän poikkeaman korjaamisesta Romaniassa (EUVL C 223, 27.6.2018, s. 3).
         
            (4)  Neuvoston suositus, annettu 5 päivänä joulukuuta 2017, julkisen talouden keskipitkän aikavälin tavoitteeseen tähtäävältä sopeutusuralta havaitun merkittävän poikkeaman korjaamisesta Romaniassa (EUVL C 439, 20.12.2017, s. 1).
         
            (5)  Neuvoston suositus, annettu 4 päivänä joulukuuta 2018, julkisen talouden keskipitkän aikavälin tavoitteeseen tähtäävältä sopeutusuralta havaitun merkittävän poikkeaman korjaamisesta Romaniassa (EUVL C 460, 21.12.2018, s. 1).
         
            (6)  Neuvoston suositus, annettu 14 päivänä kesäkuuta 2019, julkisen talouden keskipitkän aikavälin tavoitteeseen tähtäävältä sopeutusuralta havaitun merkittävän poikkeaman korjaamisesta Romaniassa (EUVL C 210, 21.6.2019, s. 1).
         
            (7)  Nettomääräisillä julkisilla perusmenoilla tarkoitetaan julkisten menojen kokonaismäärää ilman korkomenoja, ilman unionin ohjelmista aiheutuvia menoja, jotka korvataan täysin unionin varoista saatavilla tuloilla, ja ilman ei-päätösperäisiä työttömyysetuusmenojen muutoksia. Kansallisesti rahoitettu kiinteän pääoman bruttomuodostus jaetaan neljälle vuodelle. Päätösperäiset tulopuolen toimenpiteet ja lakisääteiset tulojen lisäykset otetaan huomioon. Meno- ja tulopuolen kertaluonteiset toimenpiteet nettoutetaan.